竹書筒  其一
作者：石介
朝代：宋

paragraphs: 截竹功何取，爲筒妙可談。
長猶不盈尺，青若出於藍。
浮薄瓤皆去，嶔崟節獨堪。
誰言但空洞，自是貴包含。
虛受殊招損，多藏不類貪。
巾箱經謾五，謗牘篋空三。
淚有湘妃灑，書疑禹穴探。
質曾冒霜雪，價本擅東南。
隕籜遺輕粉，移根破凍嵐。
龍音終不死，鳳實尚餘甘。
僕陋我爲貴，彫鎪彼合慙。
居常置几桉，出或繫騑驂。
唱和友朋倦，提携童僕諳。
純姿斥丹漆，美幹敵楩枏。
其直如周道，虛心學老耼。
吾徒正得用，詩筆戰方酣。